Hver dag modbeviser Mads Thomsen lærerens forudsigelser, når han kører lastbil på havnen i Hirtshals.

Se ”Havnen” nederst i artiklen eller på TV2 PLAY. - Man skal ikke tænke med røven! Koncentrationen er stor, når Mads Thomsen bakker ind på Fjord Lines færge på havnen i Hirtshals i sin lastbil for at hente en kæmpe skraldecontainer. - Man skal passe på, for det er store maskiner, man har med at gøre, siger den 21-årige lastbilchauffør, inden han stilsikkert parkerer sin Scania inden for stregerne på færgen. Kort efter er containeren monteret, og han sætter kursen mod AVV i Hjørring, hvor den skal tømmes og skylles, inden den skal leveres tilbage til Fjord Line igen. På motorvejen skruer han op for musikken og nyder udsigten gennem forruden. - Det er livet. Man har en stor fladskærm foran sig. Man kan sætte musik på og kigge i bakspejlet, hvem der kommer blæsende forbi en, siger Mads Thomsen og smiler. En ”røv” til at gå i skole I folkeskolen var det svært for Mads Thomsen at holde koncentrationen. Fagene sagde ham ikke ret meget, og han ville hellere ud og lave noget med hænderne. - Mine lærere sagde altid, at jeg aldrig ville blive til noget, fordi jeg ikke gad at læse, skrive og regne, siger Mads Thomsen. I 9. klasse var han så skoletræt, at han fik lov til at arbejde hos en landmand i stedet for at gå i skole på fuld tid. Der var dog krav om, at han skulle møde op i skolen fire timer om ugen, hvis han skulle tage folkeskolens afgangsprøve. - Jeg kom sgu aldrig til de timer. Jeg var en røv til at gå i skole, siger Mads Thomsen, der endte med ikke at tage afgangsprøven. - Jeg skal bare fremad Heldigvis for Mads Thomsen krævede det ikke en afgangseksamen fra folkeskolen at tage en lastbilchaufføruddannelse. På uddannelsen opdagede han, hvor meget det betød for hans indsats, at han brændte for det, der blev undervist i. Og indsatsen blev honoreret med gode karakterer. - På lastbiluddannelsen fandt de ud af, at jeg faktisk var pissegod til dansk og alt det der. Jeg fik fandeme syv i matematik og 10 i dansk, siger den unge chauffør stolt. Som 18-årig tog han kørekort til lastbil og bil, og i dag har han en lastbilchauffør-uddannelse og et job, han elsker. - Det er fedt at være sådan en ung knejt på 21 år, der allerede er færdig med sin uddannelse. Der er ikke noget, der holder mig tilbage – jeg skal bare fremad, siger Mads Thomsen. Mød flere dem, der holder Hirtshals Havn i gang i ”Havnen” herunder eller på TV2 PLAY. Første afsnit kan du finde her.